# PRILOG 2 - Organizacijska struktura Procesa izrade, provedbe i praćenja SECAP-a Grada Zagreba

1. **Pristup provedbi Procesa**

Proces izrade, provedbe i praćenja Akcijskog plana energetski održivog razvitka i prilagodbe klimatskim promjenama Grada Zagreba je iznimno složen zadatak koji je pred sve uključene dionike postavio brojne izazove. Akcijski plan energetski održivog razvitka i prilagodbe klimatskim promjenama Grada Zagreba je prvi plan takve vrste u izradi u Hrvatskoj. Iako je Europska komisija dala okvirne upute o čitavom tijeku Procesa na Gradskoj je upravi da ih u što većoj mjeri prilagodi konkretnoj situaciji. S druge strane, na Gradu Zagrebu kao hrvatskoj metropoli je i zadatak da kvalitetom i uspješnošću Procesa bude uzor ostalim hrvatskim gradovima na putu urbanog, energetskog održivog razvitka i prilagodbi na učinke klimatskih promjena.

Glavni preduvjet uspješne realizacije Procesa je izgradnja djelotvorne organizacijske strukture u kojoj će se od samog pokretanja Procesa znati tko, što, kako i u kojem vremenskom roku treba napraviti. Kako će zbog same kompleksnosti Procesa s jedne, a zbog važnosti i veličine Grada Zagreba kao hrvatske metropole s druge strane, proces obuhvatiti iznimno veliki broj sudionika, vrlo je važno na samom početku jasno definirati zadatke i odgovornosti svih uključenih.

Prvi korak u izgradnji organizacijske strukture za provedbu procesa je imenovanje koordinatora. Koordinator Procesa je ključna osoba koja donosi sve važne odluke i na čiji se prijedlog uključuju svi ključni sudionici potrebni za realizaciju prije opisanih osnovnih koraka Procesa. Ovaj Akcijski plan predlaže da koordinator Procesa bude pomoćnik pročelnika za energetiku Gradskog ureda za gospodarstvo, energetiku i zaštitu okoliša.

Prema dosadašnjim iskustvima i saznanjima stečenim na provedbi sličnih radnji te projekata poput PENTAHELIX-a financiranog putem programa Obzor 2020, prijedlog je da uz dio djelatnika iz Gradskog ureda za gospodarstvo, energetiku i zaštitu okoliša Grada Zagreba u Proces uključe i drugi ključni dionici putem sustava konzultacija. Ovakvim će se pristupom krajnji rezultat maksimalno prilagoditi potrebama svih ključnih aktera na području grada Zagreba kao i samim građanima te ostalim članovima društva.

1. **Identifikacija i uključivanje dionika u fazi pripreme dokumenta**

U proces izrade i provedbe Akcijskog plana treba od početka uključiti što više interesnih skupina - dionika za što je nužna djelotvorna komunikacijska strategija, pri čemu je prvi korak njihova identifikacija. Obzor 2020 projekt PentaHelix predlaže uključivanje pet ključnih stupova društva u proces izrade Akcijskih planova energetski održivog razvitka i prilagodbe klimatskim promjenama:

* Javni sektor;
* Privatni sektor/Industrija;
* Nevladine udruge;
* Akademska zajednica;
* Građani/Predstavnici građana.

Struktura dokumenta i iskustva iz izrade sličnih dokumenata, te provedenih projekata poslužilo je kao podloga za definiciju ključnih dionika koji se mogu podijeliti u sljedeće kategorije:

* Mjesna samouprava (gradske četvrti i mjesni odbori);
* Gradski uredi, zavodi i službe;
* Gradska trgovačka društva;
* Energetske tvrtke;
* Obrtnici/Hrvatska obrtnička komora;
* Poduzetnici/Hrvatska gospodarska komora/Hrvatska udruga poslodavaca;
* Sveučilište u Zagrebu, veleučilišta i visoke škole;
* Ostale obrazovne ustanove
* Nevladine udruge;
* Udruge potrošača.

U proces izrade i provedbe Akcijskog plana od samog su početka uključeni brojni predstavnici gore navedenih interesnih skupina - dionika kroz proces individualnih i grupnih konzultacija. Time je pokrenut dijalog sa svih pet stupova društva identificiranih kroz Obzor 2020 projekt PentaHelix. Konzultacije su se provodile prema potrebama s individualnim dionicima ili grupno, ovisno o tematskim područjima. U toku provedbe Procesa održano je preko dvadeset konzultacija s interesnim skupinama. Proces konzultacija iznimno je bitno u fazi pripreme bilo temeljito obaviti s nositeljima mjera i s svim dionicima uključenim u provedbu istih, pošto mjere moraju biti ambiciozne ali i provedive, kvantificirane i opisane.